Kai Knudsen

Kai Birger Knudsen (1903–1977) var en norsk jurist, sorenskriver og politiker (Ap) som først var justisminister og deretter forsvarsminister i Oscar Torps regjering 1952–1955. Knudsen var motstandsmann under andre verdenskrig.

Liv og virke 
Knudsen tok examen artium i 1922 og ble  cand.jur. i 1926. Han fikk bevilling som overrettssakfører i 1926 og var kommunerevisor i Haugesund fra 1926 til 1927. Han arbeidet som dommerfullmektig ved Tinn og Heddal sorenskriveri fra 1928 til 1930 og deretter som advokatfullmektig i Notodden fra 1930 til 1935. Fra 1935 drev han egen sakførerpraksis på Notodden. I maidagene 1945 ble han konstituert som sorenskriver i Tinn og Heddal. 

Han ble i mai 1945 også midlertidig oppnevnt som ordfører i Notodden til det gamle, valgte kommunestyret kunne tre i kraft i august. Han var valgt ordfører i Notodden i 1946, før han flyttet fra byen. Han var i valgperioden 1945–49 vararepresentant til Stortinget for valgkretsen Kjøpstedene i Telemark og Aust-Agder fylker, uten å møte.

Fra 1946 var han kontorsjef hos Riksmeglingsmannen. Knudsen var sekretær hos statsministeren 1948–1952. I Oscar Torps regjering var han justisminister (17. oktober 1952–15. juni 1954) og forsvarsminister (15. juni 1954–22. januar 1955).

I 1955 ble han sorenskriver i Follo. Han var styreformann i Sjømannsnemnda og for Arbeidsdirektoratet 1950–75 og formann for Rikslønnsnemnda 1955–68

Motstandsarbeid under andre verdenskrig 
Under andre verdenskrig drev Knudsen sin egen sakførerpraksis dels på Notodden, dels i Oslo. Han var under hele krigen aktiv i motstandskampen mot de tyske okkupantene. Blant annet var han en av dem som ga ut den illegale avisen Fronten på Notodden. Flere kilder oppgir at Knudsen i 1945 ble tildelt hederstegnet King’s Medal for Courage in the Cause of Freedom.

Referanser

Eksterne lenker 
 

Norske justisministre
Norske forsvarsministre
Ap-statsråder
Statsråder i Regjeringen Torp
Vararepresentanter til Stortinget
Ordførere i Notodden
Ap-ordførere i Telemark
Sorenskrivere
Norske dommere
Personer fra Vardø kommune
King's Medal for Courage in the Cause of Freedom